桂山諸巖歌
作者：趙夔
朝代：宋

paragraphs: 秦皇開郡爲桂林，古號名邦五嶺陰。
山琢玉簪攢萬疊，江分羅带繞千尋。
青青四顧列羣山，生自天工巧若𨬖。
玲瓏拔地聳層秀，崢嶸嵯峨星斗間。
其中有巖十二所，伏波靈顯存祠宇。
顔公讀書窟室中，疊彩北山如列布。
何年龍隱沖霄去，鱗鬣形模鑱石路。
仙人劉公飛升時，巖壁宛然遺舊題。
穿雲仙跡次左右，□虛道氣多南溪。
白雉聽經生人類，蕭寺豐碑有元記。
信知一性無不通，石竇陰陰苔蘚蒙。
西南中隱尤勝絕，穿處得名因呂公。
曾公程公皆舊跡，遺愛在民傳古昔。
沈沈巖谷有餘光，炎方勝槩神難藏。
週迴不遠郛郭下，輪蹄追賞何忙忙。